# Емилия Стефанова е новият търговски директор на

# Publicis Groupe България

18/09/23

Publicis Groupe, една от водещите комуникационни групи в България, обяви назначаването на Емилия Стефанова на позиция търговски директор. Емилия ще отговаря за увеличаване бизнеса на Групата, като подпомага привличането на клиенти към съществуващото портфолио, предлага нови услуги на настоящите клиенти и развива инициативи за растеж, съвместно с лидерския екип на организацията по модела на Publicis Groupe – Power of One.

Емилия Стефанова има 22 години опит в областта на маркетинга, рекламата, PR и корпоративните комуникации, с над 100 локални и международни награди за успехи на кампаниите за брандовете, за които работи. Емилия е била част от журито на фестивалите Golden Drum и ФАРА България. През 2022 г. е избрана за член на борда и заместник-председател на Българската асоциация на комуникационните агенции (БАКА) като признание за постиженията и приноса ѝ към индустрията.

„*Вярвам в силата на ускорението в бизнеса и Емилия допълва екипа ни по начин, който ще осигури необходимия ни бърз растеж. Рекламната индустрия се променя и в последните години прави стъпки, прекрачвайки технологични, поведенчески и географски граници. В Publicis чертаем нови преки пътища към сърцата на потребителите, а наш компас са данните и технологиите, с които разполагаме, опита на едни от най-добрите лидери в индустрията и дръзновението на най-младите в екипа. Емилия, в ролята си на търговски директор, ще има за цел да превръща тази добавена стойност в бизнес резултати.*“ – казва **Весела Апостолова, главен изпълнителен директор на Publicis Groupe България.**

*„С голямо нетърпение и вълнение поемам ролята на търговски директор на Publicis Groupe България. Мисията ми е ясна: да обогатя с енергия и знания нашата организация, укрепвайки развитието както на нашия собствен бизнес, така и този на нашите ценни клиенти. С фокус върху подобряването на бизнес развитието и създаването на нови печеливши бизнес пътеки, съответстващи на глобалната стратегия на Publicis Groupe, ще се посветя на стимулирането на иновациите, творчеството и просперитета на нашето съвместно бъдеще. Заедно не само ще приветстваме промяната, но и ще я диктуваме, гарантирайки че бизнесът на клиентите ни ще се развива успешно в сегашната предизвикателна и динамична среда. Съвместно ще разгърнем пълния потенциал на Групата и утвърждаването ни като най-надеждния творчески, медиен, стратегически и технологичен партньор на българския и международен пазар.“* – **споделя Емилия Стефанова, търговски директор на Publicis Groupe България.**

През годините Емилия е работила за клиенти като Heineken България, Pernod Ricard, The Walt Disney Company, Coca Cola Hellenic Bottling Company, Мебели Виденов, NatGeo, A1, Decathlon, OMV, Froneri, The Mall, Paradise Centre, Grand Mall Varna и др. Била е маркетинг мениджър в Пощенска банка, Germanos и Colliers International, както и мениджър вътрешни комуникации в HP Global Delivery Center EMEA.

Завършила е УНСС със специалност Международен туризъм, а в момента е част от магистърската програма „Creative & Sustainable Leadership“ на Berlin School of Creative Leadersip, Stеinbeis University Berlin.

***За Publicis Groupe - The Power of One***

**Publicis Groupe** е лидер в комуникациите в глобален план и в България и предлага цялостен модел на работа  – от стратегическо консултиране до ефективно изпълнение, съчетавайки маркетинг и дигиталната бизнес трансформация. Publicis Groupe партнира на клиентите в тяхното бизнес развитие, като осигурява централизиран достъп до експертизата на екипите и акцентира върху персонализираните и индивидуални маркетингови решения.

**Publicis Groupe България** **обединява девет специализирани звена** - Saatchi&Saatchi, Leo Burnett, Red Lion, Digitas, MSL, Publicis Dialog, Brandworks, Zenith и Starcom, които работят в областта на рекламата, връзките с обществеността, промоционален и събитиен маркетинг, маркетинг към купувача и комуникация на местата на продажба, стратегическо планиране и бизнес дизайн, дигитални маркетингови и бизнес решения, производство на аудиовизуални продукти, медийни стратегии и медийно планиране и купуване.

Компанията също е **експертен център за „Разузнаване на социалните мрежи“**, чийто отдел работи с чужди пазари от мрежата на Publicis Groupe. Екипът има познания на повече от 25 езика и анализира тенденциите и нагласите в потребителското съзнание и поведение, преди те да са станали актуални, като по този начин маркетинг експертите имат възможността да интегрират тази информация в дългосрочните си стратегии и процеси на марките и компаниите.

През 2022 г. Publicis Groupe България разраства **технологичната си експертиза с екипи от ИТ разработчици**, които работят за създаването на дигитални маркетинг платформи за глобални клиенти на Publicis.

|  |
| --- |
| За повече информация:  |
| Ива Григорова | Директор PR бизнес, MSL   | + 359 887 917 267 | Iva.grigorova@mslgroup.com  |